গুৱাহাটীৰ ৰ'পৱে প্ৰকল্পৰ বাবে ধন নিৰ্দ্ধাৰণ কৰা হৈছিল ২৭ কোটি ৭৩ লাখ টকা। কিন্তু পৰৱৰ্তী পৰ্য্যায়ত ৰাইটছে এই ধনৰ পৰিমাণ পৰিকল্পিতভাৱে ২৮ কোটি টকা বৃদ্ধি কৰি ইয়াৰ পৰিমাণ ৫৫ কোটি টকা কৰিলে। শনিবাৰে এই অভিযোগ উত্থাপন কৰিছে আৰ টি আই কৰ্মী ভবেন সন্দিকৈয়ে।
'এই ৰ'পৱে' নিৰ্মাণৰ নামত বিভিন্ন সময়ত অসম চৰকাৰৰ পৰা কেইবাটাও কিস্তিত ৰ'পৱে' কনষ্ট্ৰাকচন লিমিটেড আৰু ৰাইটচ নামৰ প্ৰতিষ্ঠানটোৱে ২৯ কোটি ১২ লাখ টকা ইতিমধ্যে আদায় কৰিছে,' সন্দিকৈৰ দাবী।
গুৱাহাটী-উত্তৰ গুৱাহাটী সংযোগী ৰ'পৱে নিৰ্মাণৰ বাবে ২০০৬ চনত কংগ্ৰেছ চৰকাৰৰ দিনতে সিদ্ধান্ত গ্ৰহণ কৰিছিল আৰু ২০০৯ চনত তৰুণ গগৈয়ে আধাৰশিলা স্থাপন কৰি ৰ'পৱে' নিৰ্মাণৰ কাম আৰম্ভ কৰিছিল। লগতে ৰাইটছ নামৰ এটা ভাৰত চৰকাৰৰ অধীনৰ সংস্থাক ৰ'পৱে' নিৰ্মাণৰ বাবে চৰকাৰে দায়িত্ব অৰ্পণ কৰিছিল।
'সেই সময়ৰ গুৱাহাটী উন্নয়নৰ দায়িত্বত থকা মন্ত্ৰী হিমন্ত বিশ্ব শৰ্মাৰ আশিসধন্য হোৱাৰ বাবে ৰাইটছ নামৰ সংস্থাটোকে এই দায়িত্ব দিয়া হৈছিল,' শনিবাৰে গুৱাহাটীত এক সংবাদ মেলত দাবী আৰ টি আই কৰ্মীজনৰ।
পৰৱৰ্তী পৰ্য্যায়ত ২০১৫ চনত National Monument Authorityএ স্থানটো সলনি কৰি পুনৰ নিৰ্মাণ কৰাৰ বাবে অনুমতি প্ৰদান কৰে বুলি সন্দিকৈয়ে কয়।
আনহাতে ডিপিআৰ প্ৰস্তুতিৰ নামত ৰাইটছ নামৰ প্ৰতিষ্ঠানটোৱে ১ কোটি ৯৩ লাখ ৩৩ হাজাৰ ২৭ টকা অসম চৰকাৰৰ পৰা উলিয়াই নিছে বুলিও তেওঁ দাবী কৰে।
সন্দিকৈয়ে লগতে অভিযোগ তোলে যে ৰাইটছৰে সহযোগী সংস্থা চানাকা কনষ্ট্ৰাকচনেও ৬ লাখ ১০ হাজাৰ ৪৯ টকা ইতিমধ্যে অসম চৰকাৰৰ পৰা আদায় কৰিছে।
ৰ'পৱে' নিৰ্মাণৰ ধন ২৭ কোটি ৭৩ লাখৰ পৰা ৫৫ কোটিলৈ বৃদ্ধি কৰিও বৰ্তমানলৈকে নিৰ্মাণ সম্পূৰ্ণ কৰিব নোৱৰা বিষয়টো সন্দেহ প্ৰকাশ কৰে সন্দিকৈয়ে।
তেওঁ আমাৰ আগত কৰা অভিযোগ অনুসৰি 'ডিপিআৰ প্ৰস্তুতিত খেলি-মেলি থকাৰ বাবে ২০০৬ চনতে আৰম্ভ হোৱা এই কাম বৰ্তমানো সম্পূৰ্ণ নহ'ল।
দীৰ্ঘকাল ধৰি জিএমডিএ'ৰ দায়িত্বত থকা মন্ত্ৰী হিমন্ত বিশ্ব শৰ্মাক জগৰীয়া কৰি আৰ টি আই কৰ্মীগৰাকীয়ে কয় যে তেওঁৰ বাবেই এই বৃহৎ পৰিমাণৰ ধন অসমবাসীৰ হাতৰ পৰা যাবলগীয়া হ'ল।
শেহতীয়াকৈ সংঘটিত নৌ দুৰ্ঘটনাত বহু লোকৰ মৃত্যুৰ ঘটনাটো ৰ'পৱে' নিৰ্মাণ নোহোৱাৰ ফলতেই সংঘটিত হোৱা বুলি দাবী কৰে সন্দিকৈয়ে।
আৰ টি আই কৰ্মীগৰাকীয়ে ৰ'পৱে' নিৰ্মাণৰ কাম লেহেমীয়া হোৱা বিষয়টোত মুখ্য মন্ত্ৰী সৰ্বানন্দ সোণোৱালৰ হস্তক্ষেপ দাবীৰ লগতে এক উচ্চ পৰ্য্যায়ৰ তদন্ত দাবী কৰে।
জিম কৰি থাকোতেই হঠাতেই ঢলি পৰি আকস্মিক মৃত্যু যুৱতীৰ! (ভিডিঅ')
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
